|  |  |
| --- | --- |
|  |  |
| MINISTRI MÄÄRUS |

|  |  |
| --- | --- |
| {regDateTime} | nr {regNumber} |

 |
| **Nõuded müra, sealhulgas ultra- ja infraheli ohutusele elamutes ja ühiskasutusega hoonetes ning helirõhutaseme mõõtmise meetodid** |  |

Määrus kehtestatakse rahvatervishoiu seaduse § 16 lõike 5 alusel ja ehitusseadustiku § 11 lõike 4 alusel.

**§ 1. Määruse reguleerimis- ja kohaldamisala**

(1) Määrus kehtestab müra normtasemed ning ultra- ja infraheli piirtasemed elamutes ja ühiskasutusega hoonetes, samuti neis helirõhu ning ultra- ja infrahelitasemete mõõtmise meetodid.

(2) Ühiskasutusega hooned on määruse tähenduses haridus- ja teadushooned, hoolekandeasutuse hooned ja meelelahutushooned.

(3) Määruse nõuetega tuleb arvestada:

1) uue hoone ehitusprojekti koostamisel;

2) ühiskasutusega hoone piirde- ja tarindkonstruktsioonide muutmisel;

3) hoones ja hoone seinaga piirnevates hoonetes meelelahutusürituste korraldamisel;

4) müratekitavate tehnoseadmete ja -süsteemide paigaldamisel elamutesse, ühiskasutusega hoonetesse ja nende hoonete seinaga piirnevatesse hoonetesse.

**§ 2. Müra normtasemete kohaldamise alused**

Müra normtasemete kohaldamisel arvestatakse:

1) ajavahemikku: päevane (7.00–23.00) ja öine (23.00–7.00);

2) müraallikat: auto-, raudtee- ja lennuliiklus, veesõidukite liiklus (edaspidi *liiklus*), meelelahutusüritused, tööstus-, teenindus- ja kaubandusettevõtted, tehnoseadmed ja -süsteemid;

3) müra iseloomu: püsiva või muutuva tasemega müra.

**§ 3. Müra piirtasemed**

(1) Piirtase on suurim lubatud müratase, mille ületamine põhjustab häirivust ja mille ületamisel tuleb rakendada müra vähendamise meetmeid.

(2) Liiklusest põhjustatud müra elamute ja ühiskasutusega hoonete ruumides ei tohi ületada lisa 1 tabelis 1 sätestatud piirtaset.

(3) Tehnoseadmetest ja -süsteemidest põhjustatud müra elamute ja ühiskasutusega hoonete ruumides ei tohi ületada lisa 1 tabelis 2 sätestatud piirtaset.

(4) Tehnoseadmed ja -süsteemid on ehitise tehnosüsteemid, sealhulgas vee-, kanalisatsiooni-, kütte-, ventilatsiooni- ja jahutusseadmed, liftid ning muud müratekitavad seadmed, sealhulgas tootmis- ja tööstusseadmed samas hoones või seinaga piirnevates hoonetes.

**§ 4. Nõuded heliisolatsioonile**

(1) Eeldatakse, et lisas 1 nimetatud liiklusmüra, tehnoseadmete ja -süsteemide müra ning inimtegevusest põhjustatud olmemüra ehitises vastab nõuetele, kui elamu ehitamisel on tagatud standardis EVS 842 esitatud ruumidevaheliste heliisolatsiooni ja liiklusmüra nõuete täitmine ning tehnosüsteemide müra nõuete täitmine vastavalt asjakohastele standarditele.

(2) Eeldatakse, et lisas 1 nimetatud liiklusmüra, tehnoseadmete ja -süsteemide müra ning inimtegevusest põhjustatud olmemüra ehitises vastab nõuetele, kui ühiskasutusega hoone ehitamisel ning selle piirde- ja tarindkonstruktsioonide muutmisel on tagatud standardis EVS 842 esitatud ruumidevaheliste heliisolatsiooni ja liiklusmüra nõuete täitmine ning tehnosüsteemide müra nõuete täitmine vastavalt asjakohastele standarditele.

(3) Olmemüra on siseruumides tavapärasest inimtegevusest lähtuv müra, mis ei ole seotud liikluse, tehnoseadmete ja -süsteemide ega muude müratekitavate seadmete tööga.

**§ 5. Ultra- ja infraheli**

(1) Ultraheli on õhus leviv heli sagedusega üle 20 kHz.

(2) Infraheli on õhus leviv heli sagedusega alla 20 Hz.

(3) Ultra- ja infraheli tekitavad seadmed, masinad ning muud ultra- ja infraheliallikad tuleb olenemata nende asukohast paigaldada ja neid hooldada või kasutada sellisel viisil, et nende tekitatud ultra- või infraheli tase ruumis, kus pidevalt viibitakse, ei ületa piirtasemeid. Eelnimetatut tuleb arvestada ka ehitusprojektide koostamisel.

(4) Püsiva tasemega ultraheli helirõhutaseme Lp või muutuva ultraheli ekvivalentse helirõhutaseme Lp,eq,T piirtase 1/3-oktaavriba kesksagedusel 20–25 kHz on 70 dB ja kesksagedusel üle 25 kHz on 100 dB.

(5) Püsiva tasemega infraheli G-korrigeeritud helirõhutaseme LpG või muutuva tasemega infraheli G-korrigeeritud ekvivalentse helirõhutaseme LpG,eq,T piirtase on 85 dB. Eeldatakse, et käesoleva määruse nõuded on täidetud, kui mõõdetud heli sageduskorrektsioon toimub vastavalt standardi EVS-ISO 7196 nõuetele.

(6) Käesolevas paragrahvis sätestatud nõuded ei käsitle:

1) ultraheli, mis levib kõvakeha kaudu;

2) ultraheli, mis mõjub inimesele raviprotseduuri ajal;

3) looduslikku infraheli.

**§ 6. Helirõhutaseme mõõtmise ja hindamise kord**

(1) Määruses käsitletud müra hinnatakse ja parameetreid mõõdetakse vastavalt lisades 2 ja 3 sätestatud mõõtemeetoditele ja nõuetele.

(2) Mõõtmise teostajal peab olema akrediteerimisasutuse poolt mõõteseaduse § 5 lõike 5 alusel välja antud erialast kompetentsust kinnitav tunnistus või akrediteerimistunnistus, kui see on tehniliselt teostatav.

(3) Kui müra piirtase on ületatud, tuleb rakendada meetmeid müra vähendamiseks.

(4) Madalsagedusliku müra piirtaseme ületamisel tuleb põhjendatud juhtudel rakendada müra vähendamise meetmeid, arvestades lisas 3 sätestatud nõudeid.

(allkirjastatud digitaalselt)

Karmen Joller

sotsiaalminister

/\*
(allkirjastatud digitaalselt)

Maarjo Mändmaa

kantsler\*/

Lisa 1. Liiklus- ja tehnoseadmete ja -süsteemide müra piirtasemed

Lisa 2. Helirõhutaseme mõõtmise ja hindamise meetodid

Lisa 3. Madalsagedusliku müra hindamine